Er hægt að koma í veg fyrir að lúpína vaxi með því að slá hana ? Öll spurningin hljóðaði svona : Er hægt að koma í veg fyrir að lúpína vaxi síðar meir á ákveðnu svæði með að slá hana nokkur skipti í röð á því svæði ? Alaskalúpína ( Lupinus nootkatensis ) er viðkvæm fyrir slætti á hásumri . Tilraunir voru gerðar fyrr á árum með að slá lúpínuna á mismunandi tímum frá vori til hausts . Þær leiddu í ljós að hún er viðkvæm fyrir slætti þegar hún er komin í fullan blóma , sem getur verið frá miðjum júní fram í fyrri hluta júlí . Ef slegið er á þessum tíma drepst meirihluti plantnanna og grasvöxtur eykst í kjölfarið . Líklegt er að þetta stafi af því að rótarforði lúpínunnar er lítill á þessum tíma og nær hún ekki að byggja hann upp að nýju fyrir haustið . Ef hins vegar er slegið snemmsumars eða síðsumars verða afföll miklu minni og ná þær að vaxa upp að nýju svo lítið sér á breiðunum árið eftir . Elstu heimildir um lúpínu á Íslandi eru frá 1885 en það var ekki fyrr en um miðja 20. öld sem farið var að nota hana til landgræðslu . Slátt þarf að endurtaka nokkur ár í röð til að tryggja árangur . Þótt gömlu plönturnar drepist við sláttinn þá vaxa oftast nýjar upp af fræforða og geta viðhaldið stofninum ef ekkert er að gert . Mikilvægt er að slá lúpínu eins nærri jarðvegsyfirborði og mögulegt er . Lítið gagn er að slætti uppi á miðjum stöngli . Óþarfi er að fjarlægja lúpínu sem slegin er , hún rotnar og örvar grasvöxt . Slætti verður vart við komið nema á sæmilega sléttu landi , erfitt er um vik í bratta eða á mjög grýttu landi .